kaerle etc doen te wetene allen iegewoirdich ende toecommende
dat wij ontfaen hebben die oetmoedige supplicatie van jan quintins
arm scamel gehuwt man woenachtich in onse stede van antwerpen
inhoudende hoe op sinte marie magdalenen dach lestleden was een
offt twee jaeren dat hy suppliant heeft sitten drincken tot berchem
neffens onse voirs. stede van antwerpen met adolf van dueren ende hans
bellen diemen hiet van bruessele ende aldaer gedroncken hebbende zoe
zijn sij al tsamen nae huys gegaen ende comende op een dyck byden siecken
hebben daer gevonden twee oft drye gesellen waer af die een op zynen
hals hadde eenen grooten stock den welcken die selve adolf vraechde
waerom hy die stock op zynen hals hadde ende oft hy daermede inde
stadt wilde gaen zeggende voirts wilt ghij daermede inde stadt gaen
die luden sullen u seggen dat ghij een hont slager syt want tes verboden
met stocken inde stadt te gaen doen seyde die man metten stocke wat
hebt ghy daermede te doene al hebt ghy doersneden cleederen aen hebt
ghij den heere gedient wij hebben oyck somtyts den heere gedient mits
welcken woirden die voirs. adolff achterwaerts terde ende trock
van leere ende begonste te smijten ende alsoe die selve suppliant doen oyc
van leere trecken soude zoe quam eenen jasper de cleermakere ende
gaf den suppliant een wonde op zyn handt sulcx dat hy suppliant
daer af zoe verminct es dat hy daermede zyn broot nyet en can gewinnen
met zyn ambacht van lyndragen ende de suppliant alsoe gequetst zynde
is terstont van daer wech geleyt geweest zonder dat hy wederomme
int tselve geschil ende gevecht gekeert is ende heeft zindert hoiren seggen
dat van tself geschil ende gevecht duerende zyn absencie vander plaetssen
daert geschiede eenen mathys van roome zoe gequetst was vanden voirs.
adolff van dueren hans bellen daer mede hy suppliant hadde sitten drincken
als voeren oft van thielman de keesdragere die op tgevecht gecommen was
oft van een oft twee van hemluyden dat de selve matthys daeraf terstont
sonder biechte gestorven es ende hoewel de suppliant daerom den
overleden nyet geslagen noch gesmeten en heeft mits dat hy doen ter
plaetssen nyet en was daer de overleden gequetst werde ende dat die
voers. adolff daer present ende vanden gevechte wesende daeraf van ons onse
brieven van remissie vercregen heeft nyetmin de voirn. suppliant en soude
nyet vryelyck dorren converseren in onsen landen van brabant mits dat
hy uuyt simpelheyt verstaen hebbende de doot vanden voirs. mathys hem
daer uuyt soude geabsenteert hebben doer vreese gevangen te worden om
dat hy int beginssel vanden voirs. geschille ende gevechte maniere maecte
van leere te trecken als boven ende oyck dat hy daer van pais met partie
heeft gemaect ten zij dat onse gracie hem hierop verleent zij alsoe hij
seeght ons daeromme oetmoedelyck biddende soe eest dat wy
desen aengesien compassie ende medelyden hebbende metten voirn. suppliant
ende willende hem in desen gracie ende genade prefereren voer rigeur ende
strangheyt van justicie hebben den selven supplant inden gevalle als
boven quytgescholden ende vergeven schelden quyte ende vergeven mitgaders
oyc alle peyne ende amende corporelle ende criminelle daer innen hy hem
overmits ende uuyt saken van tgene des voirs. is iegens onssen onse
hoocheyt ende justiccie eenichssins mach hebben ontgaen ende hebben
hem dien aengaende gerestitueert ende gestelt restitueren ende stellen by
desen tot zynen goeden faemen ende naeme in onsen voirs. lande ende hertoochdom
van brabant ende allen anderen onsen landen ende heerlicheyden ende tot zynen
goeden noch ter tyt nyet geconfisqueert zynde zoe verre hy daer eenige
waeren imponerende hier op een eeuwich zwygen ende silencie onsen
procureur generael ende allen anderen onsen richteren justicieren ende
officieren onssen voirs. lants van brabant hoedanige die zyn off wesen
mogen satisfactie nochtans eerst ende alvoeren gedaen der geinteresseerde
partie soe verre die noch nyet gedaen waere civilyck alleenlyck
behoudelyck nochtans dat hy den voirs. dootslach ende faculteyt
van zynen goeden ende oyck dat hij gehouden werdt te betaelen
de redelycke costen van justicie daeromme gedaen ende naegevolght
# sy hieraf verantwordt
byden ontfager vanden exploiten
indyen datter eenige geschiet zijn ter taxatie ende arbiterscepe van
onsen lieven ende getruwen den cancellier ende luyden van onsen raede in
brabant die wy daertoe committeren ontbieden daeromme ende bevelen
den voirs. onsen cancellier ende luden van onsen raede in brabant dat voer
hemluyden geroepen degene die daeromme behoiren sullen geroepen te
zynen zij procederen ende doen procederen wel ende duechdelyck totter
verificatie ende interinement van desen onsen iegenwoirdigern brieve nae
huer vorme ende inhouden ende welck interinement de voirs. suppliant
gehouden sal zyn in onsen voirs. raede te versuecken binnen eenen
jaere nae date van desen op de pene van te verbueren deffect der
selven ende dat gedaen ende de voirs. civile boete ende costen van
justicie indyen datter eenige zyn getaxeert gearbitreert ende betaelt alst
behoiren sal van welcke civile boete de gene van onsen rentmeesters
dient aengaet gehouden werdt ontfanck te makene rekeningen bewys ende
reliqua te doene tot onsen proffyte metten anderen penningen van zynen ontfange
zij onsen drossaet van brabant schoutet van antwerpen ende
alle andere onse ende onsen vassallen off smaelre heeren richteren
justicieren ende officieren onss voirs. lants van brabant ende van overmaze
hoedanige die zyn off wesen mogen tegenwoirdich ende toecommende
hueren stadthouderen ende elc van hen zoe hem dat toebehoirt ende
aengaen mach den voirs. suppliant van desen onsen gracie ende
remissie inder manieren voirscreven rustelyck ende peyselyck doen ende
laten genyeten ende gebruycken sonder hem te doen noch te laeten
geschien in lyve noch in goeden eenich hinder letsel oft moyenisse
ter contrarie maer indyen zyn lyff off zyn onverbeurde goeden
daer omme gevangen becommert off gearresteert waeren dat zy
die terstont stellen oft doen stellen in zynen tot volcommen delivrancie
ende slakinge want ons alsoe belieft ende ten eynde dat dit goet
vast ende gestadich blyve tot eeuwygen dagen zoe hebben wy
onsen zegel hieraen doen hangen behoudelyck in anderen
saken onsen recht ende eenen yegelyck tzyne in allen gegeven
in onsen stede van bruessele inde maent van juno int
jaer onsheeren duysent vyffhondert ende achtendertich
van onsen keyserycke tnegenthienste ende van
onsen rycken van castillien ende andere drientwintichste
aldus stont gescreven op te plycke byden keyser in zynen
raede ende geteekent l dezoete noch stont gescreven opte
selve plycke visa registrata
ghecollacioneert tegens die
originale brieven by my
decock